ปธน.บารัค โอบามา ดำรองตำแหน่ง ปธน.อเมริกันเข้าสู่ปีที่ 2 แล้ว
ขณะที่การดำรงตำแหน่งประธานาธิบดีอเมริกัน ของนายบารัค โอบามากำลังล่วงเข้าสู่ปีที่สอง ความมั่นคงปลอดภัยของชาติ เขยิบขึ้นมาเป็นประเด็นสำคั
ขณะนี้ความมั่นคงปลอดภัยของชาติ กลายมาเป็นประเด็นสำคัญอันดับหนึ่งสำหรับประธานาธิบดีบารัค โอบามา ขณะที่ท่านประธานาธิบดีพยายามโต้แย้ง หักล้างผู้ที่วิพากษ์ตำหนิรัฐบาลอเมริกันว่ารัฐบาลอเมริกันแสดงปฏิกิริยา ต่อเรื่องที่มีผู้พยายามระเบิดเครื่องบินโดยสารลำหนึ่งที่บินไปสู่นครดีทรอยท์นั้นอย่างเชื่องช้า ท่านประธานาธิบดีกล่าวไว้ตอนนี้ว่า "ข้าพเจ้าสนใจเรื่องการปัดความผิดให้พ้นตัว น้อยกว่าการที่ข้าพเจ้ากำลังศึกษา และแก้ไขข้อผิดพลาดในเรื่องที่จะทำให้พวกเราปลอดภัยมากยิ่งขึ้นสำหรับเรื่องนี้ข้าพเจ้าขอรับผิดชอบอย่างเต็มที่ ในฐานะประธานาธิบดีข้าพเจ้าต้องรับผิดชอบอย่างเต็มที่ ในอันที่จะต้องปกป้องคุ้มครองประเทศชาติ และประชาชนอเมริกันเมื่อระบบล้มเหลว ข้าพเจ้าต้องรับผิดชอบ" ฝ่ายรีพับลิกัน และฝ่ายเดโมแครตบางคน วิพากษ์ตำหนิเรื่องที่พวกเขาเชื่อว่ารัฐบาลแสดงปฏิกิริยาในชั้นแรก ต่อเรื่องที่ผู้ก่อการร้าย พยายามโจมตีแต่ไม่สำเร็จนั้นอย่างเชื่องช้าและไม่สม่ำเสมอ ส.ว.อเมริกันแห่งพรรครีพับลิกัน จอน คายล์จากรัฐอริโซนา กล่าวทางรายการโทรทัศน์ ฟอกซ์ นิวส์ ซันเดย์ ว่าท่านประธานาธิบดี ต้องดำเนินการให้มากกว่านี้เพื่อสาธิตให้เห็นถึงการที่ท่านประธานาธิบดี ผูกพันอยู่เรื่องการต่อต้านการก่อการร้าย ตามความเห็นของนักวิเคราะห์ แลรี่ ซาบาโตแห่งมหาวิทยาลัยเวอร์จิเนียการที่เรื่องการก่อการร้าย และความมั่นคงปลอดภัย กลายมาเป็นประเด็นสำคัญติดอันดับแรกนี้เป็นเรื่องท้าทายทางการเมืองชุดใหม่ ให้ประธานาธิบดี โอบามาต้องขบแก้ในปีนี้ คุณแลรี่ ซาบาโตกล่าวไว้ตอนนี้ว่า "ในยุคใหม่นี้คนมองฝ่ายรีพับลิกันว่า เอาจริงเอาจังในเรื่องป้องกันชาติ และความมั่นคงปลอดภัยชองชาติมากกว่าคนมองฝ่ายเดโมแครตว่า เอาใจใส่ด้านการป้องกันชาติและความมั่นคงปลอดภัยของชาติไม่เข้มแข็งเท่า ผมขอกล่าวเพิ่มเติมอีกสักนิดว่า ภาพลักษณ์ที่ว่านี้บางทีก็จริงบางทีก็ไม่จริง แต่ภาพลักษณ์ดังกล่าว ฝังใจคนมาตั้งแต่ยุคสงครามเวียดนาม" การหันไปเพ่งที่ประเด็นเกี่ยวกับความมั่นคงปลอดภัยกันใหม่นี้มีขึ้นในช่วงที่รัฐสภาอเมริกัน เตรียมเข้าสู่โค้งสุดท้ายของการเจรจาต่อรองและการถกอภิปรายเรื่องการปฎิรูประบบบริบาลสุขภาพ อันเป็นกิจการภายในประเทศ ที่ทรงความสำคัญอันดับแรกของประธานาธิบดีบารัคโอบามา ฝ่ายเดโมแครตต้องการให้ท่านประธานาธิบดี ได้ลงนามเพื่อให้ร่างกฎหมายการบริบาลสุขภาพมีผลใช้บังคับเป็นกฎหมายในช่วงใดช่วงหนึ่ง ในระยะสองสามสัปดาห์ข้างหน้า แต่ความคิดเห็นในหมู่ผู้เชี่ยวชาญทางการเมือง แตกออกเป็นสองฝ่ายฝ่ายหนึ่งซึ่งมีคุณ แมตต์ ดัลเล็ค นักประวัติศาสตร์การเมืองของศูนย์นโยบาย ไม่ฝักใฝ่พรรคการเมืองใดมีความเห็นว่าประธานาธิบดีบารัค โอบามาจะได้รับประโยชน์ทางการเมืองอย่างมหาศาลแต่คงจะไม่ใช่ในช่วงที่มีการเลือกตั้งกลางสมัยในปีนี้ แต่น่าจะเป็นในปีพุทธศักราช 2555 มากกว่า อีกฝ่ายหนึ่งซึ่งมีคุณทอม ดีแฟรงค์ หัวหน้าสำนักงานประจำกรุงวอชิงตันของหนังสือพิมพ์นิวยอร์ค เดลี นิวส์รวมอยู่ด้วยมีความเห็นว่าการถกอภิปรายเกี่ยวกับเรื่องการบริบาลสุขภาพ ปลุกระดมพวกรากหญ้าหัวอนุรักษ์นิยม ให้พากันคัดค้านเรื่องข้างต้นในแง่ของค่าใช้จ่ายและขอบข่ายของร่างรัฐบัญญัติบริบาลสุขภาพ และเรื่องที่ว่านี้ อาจช่วยให้ฝ่ายริพับลิกันได้ที่นั่งมากขึ้นในเดือนพฤศจิกายนปีนี้ ส่วนนักวิเคราะห์ แลรี่ซาบาโตแห่งมหาวิทยาลัยเวอร์จิเนียมีความเห็นว่า ภาวะเศรษฐกิจอเมริกัน และอัตราการว่างงานจะเป็นปัจจัยที่กำหนดโชคชะตาทางการเมือง ของประธานาธิบดีบารัค โอบามาตลอดจนโอกาสที่ฝ่ายรีพับลิกันจะมีที่นั่งเพิ่มขึ้นในรัฐสภาในปีนี้หรือไม่?